CELEX: 32020D0555
Language: el
Date: 2020-04-22 00:00:00
Title: Απόφαση (ΕΕ, Ευρατόμ) 2020/555 της Επιτροπής της 22ας Απριλίου 2020 για την τροποποίηση του εσωτερικού κανονισμού της

22.4.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  LI 127/1
               
            
         ΑΠΟΦΑΣΗ (ΕΕ, Ευρατόμ) 2020/555 ΤΗΣ ΕΠΙΤΡΟΠΗΣ
         της 22ας Απριλίου 2020
         για την τροποποίηση του εσωτερικού κανονισμού της
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για την Ευρωπαϊκή Ένωση,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 249,
         Έχοντας υπόψη τη Συνθήκη για την ίδρυση της Ευρωπαϊκής Κοινότητος Ατομικής Ενεργείας και ιδίως το άρθρο 106α,
         Εκτιμώντας τα ακόλουθα:
         
                     (1)
                  
                  
                     Η Επιτροπή θα πρέπει να μπορεί να διασφαλίζει την ομαλή λειτουργία της διαδικασίας λήψης αποφάσεων, ακόμη και σε εξαιρετικές περιστάσεις.
                  
               
                     (2)
                  
                  
                     Σε εξαιρετικές περιπτώσεις, εάν μέρος ή το σύνολο των μελών της Επιτροπής κωλύεται να παραστεί σε συνεδρίαση της Επιτροπής αυτοπροσώπως, ο πρόεδρος μπορεί να τα καλέσει να συμμετάσχουν μέσω τηλεπικοινωνιακών συστημάτων που επιτρέπουν την ταυτοποίηση και την ουσιαστική συμμετοχή τους.
                  
               
                     (3)
                  
                  
                     Τα μέλη που συμμετέχουν σε συνεδρίαση της Επιτροπής μέσω τηλεπικοινωνιακών συστημάτων θα πρέπει να θεωρούνται παρόντα για τον υπολογισμό της απαρτίας.
                  
               
                     (4)
                  
                  
                     Για την επικύρωση των πράξεων που εκδίδονται στην οικεία συνεδρίαση, η υπογραφή του ανακεφαλαιωτικού σημειώματος από τον πρόεδρο και τον γενικό γραμματέα της Επιτροπής μπορεί να αντικαθίσταται από έγγραφη συγκατάθεσή τους.
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Ο εσωτερικός κανονισμός της Επιτροπής (1) τροποποιείται ως εξής:
            
                        1)
                     
                     
                        Στο άρθρο 5 παράγραφος 2, προστίθεται το ακόλουθο εδάφιο:
                        «Σε εξαιρετικές περιπτώσεις, εάν μέρος ή το σύνολο των μελών της Επιτροπής κωλύεται να παραστεί σε συνεδρίαση της Επιτροπής αυτοπροσώπως, ο πρόεδρος μπορεί να τα καλέσει να συμμετάσχουν μέσω τηλεπικοινωνιακών συστημάτων που επιτρέπουν την ταυτοποίηση και την ουσιαστική συμμετοχή τους.».
                     
                  
                        2)
                     
                     
                        Στο άρθρο 7, προστίθεται το ακόλουθο εδάφιο:
                        «Όταν ο πρόεδρος κάνει χρήση του άρθρου 5 παράγραφος 2 δεύτερο εδάφιο, τα μέλη της Επιτροπής που συμμετέχουν στις διαβουλεύσεις μέσω των τηλεπικοινωνιακών συστημάτων που μνημονεύονται σε αυτό, θεωρούνται παρόντα για τον υπολογισμό της απαρτίας.».
                     
                  
                        3)
                     
                     
                        Στο άρθρο 10, προστίθεται η ακόλουθη παράγραφος:
                        
                           «4.   Όταν ο πρόεδρος κάνει χρήση του άρθρου 5 παράγραφος 2 δεύτερο εδάφιο, τα πρόσωπα που μνημονεύονται στις ως άνω παραγράφους 1 έως 3 μπορούν να παρίστανται στις συνεδριάσεις μέσω των τηλεπικοινωνιακών συστημάτων που μνημονεύονται στο εν λόγω εδάφιο.».
                        
                     
                  
                        4)
                     
                     
                        Στο άρθρο 17 παράγραφος 1, προστίθεται το ακόλουθο εδάφιο:
                        «Όταν ο πρόεδρος κάνει χρήση του άρθρου 5 παράγραφος 2 δεύτερο εδάφιο, και οι περιστάσεις δεν επιτρέπουν την υπογραφή του ανακεφαλαιωτικού σημειώματος, οι υπογραφές του προέδρου και του γενικού γραμματέα της Επιτροπής μπορούν, κατ’ εξαίρεση, να υποκατασταθούν από τη ρητή γραπτή συγκατάθεσή τους, η οποία επισυνάπτεται στο σημείωμα.».
                     
                  
         
            Άρθρο 2
            Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 22 Απριλίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 308 της 8.12.2000, σ. 26.